**Závery z online seminára**

***Zelená infraštruktúra v sídlach miest***

(online seminár pre región Košice)

**29. 10. 2020**

Online seminár ***Zelená infraštruktúra v sídlach miest*** bol organizovaný v rámci národného projektu Slovenskej agentúry životného prostredia - *Zlepšovanie informovanosti a poskytovanie poradenstva v oblasti zlepšovania kvality životného prostredia na Slovensku - podaktivita Zelená infraštruktúra v sídlach miest*.

Manažérom podaktivity bola Ing. Sláviková Marcela z odboru starostlivosti o sídla, regióny a krajinu Slovenskej agentúry životného prostredia.

Cieľom online seminára bolo upriamiť pozornosť odbornej i laickej verejnosti na dôležitosť zelenej infraštruktúry v mestách, jej funkcie, ako aj na jej vplyvy na obyvateľov a urbánne prostredie. V rámci seminára odznelo sedem prednášok. Z nich uvádzame najdôležitejšie poznatky:

**Mgr. Ing. Marek Sobola, PhD.: Vertikálne a strešné záhrady a ich využiteľnosť v mestskom prostredí v okolí Košíc**

Vertikálne a strešné záhrady možno uplatniť všade tam, kde je nedostatok miesta pre zeleň pestovanú bežným spôsobom. Plnia funkciu architektonickú, urbanistickú, hygienickú, klimatickú, ochrannú, ekologickú (nové biotopy) a psychologickú**.** Horizontálna a vertikálna zeleň je tiež významným urbanisticko-architektonickým nástrojom.

**Ing. Peter Pasečný: Vplyv verejných priestorov na kvalitu bývania v súvislosti so zmenou klím*y***

Dobre navrhnuté a udržiavané verejné priestory a dostatok kvalitných priestorov zelene ako súčasti zelenej infraštruktúry podporujú kvalitu života v mestách **–***sociálne aspekty* (zlepšenie obrazu mestskej krajiny, z*lepšenie obytného alebo pracovného prostredia* ...)*, ekonomické* (zvýšenie hodnoty nehnuteľnosti, zvýšenie zamestnanosti v rámci údržby zelene...) *a environmentálne aspekty (*zmierňovanie zmeny klímy, zadržanie a spomalenie odtoku dažďových vôd, podpora biodiverzity....).

**Ing. Petronela Galdunová, Ing. Marián Ličák: Pasportizácia plôch zelene v meste Prešov**

Pre efektívne vykonávanie údržby zelene je potrebné urobiť evidenciu vegetácie, tzv. pasport verejnej zelene. *"Každá samospráva by mala detailne poznať to, čo spravuje. Iba vtedy sa o to môže patrične starať".*

**Ing. Peter Vaňo: Udržateľnosť zelených plôch v mestskom prostredí**

Legálnym rámcom na zapracovanie zelene do urbanizovaného prostredia je spracovanie územnoplánovacej dokumentácie (regulácia výstavby, regulácia podielu zelene). Na dosiahnutie optimálneho návrhu a následného zrealizovania plôch zelene s kritériom udržateľnosti v urbanizovanom prostredí je potrebné ekonomicky a funkčne zhodnotiť územie, následne vybrať a schváliť optimálny návrh. Nasleduje projekčná a realizačná fáza.

Na udržateľný rozvoj starostlivosti o zelenú infraštruktúru je potrebné poznať cieľový stav, stanoviť plán starostlivosti, koordinovať údržbu zelených plôch a prostredníctvom kontroly a spätnej väzby zabezpečiť plán aktualizácie starostlivosti na budúce obdobie.

**Ing. Martin Maršalko: Zadržiavanie dažďovej vody v meste a vsakovacie systémy na podporu ZI v mestskom prostredí**

Zadržanie zrážkovej vody v meste je dôležité najmä, aby nedochádzalo k preťažovanie verejných kanalizácií v čase prívalových dažďov, aby sa nezvyšovalo riziko: vzniku povodní, znečisťovania živ. prostredia, vysušovania krajiny a erózie pôdy, poklesu hladín podzemných vôd, vzniku tepelných ostrovov v mestách, nárastu prašnosti, zhoršenia kvality ovzdušia. Zároveň podporíme rozvíjanie ZI, prípadne získame vodu na jej zavlažovanie.

**Ing. Mária Garčárová: Mokrade v mestských sídlach**

Mokrade tvoria významnú časť zelenej infraštruktúry v mestských sídlach.  Obyvateľom miest poskytujú mnohé ekosystémové služby. Mestá si začínajú uvedomovať ich význam a začínajú ich obnovovať a vytvárať.

**Ing. Marta Slámková - RÚSES**

Dokumenty RÚSES tvoria východiskovú bázu pre budovanie zelenej infraštruktúry a zvýrazňujú dôležitosť siete NATURA 2000**.** Schválené dokumentácie RÚSES sa odporúčajú využiť zainteresovanými orgánmi a organizáciami pri usmerňovaní aktivít v území, v procese posudzovania vplyvov stavieb a činností na životné prostredie, pri spracovaní plánovacích a rozhodovacích dokumentácií – územných plánov, ako aj pri spracovaní projektov pozemkových úprav.

Banská Bystrica 29. 10. 2020 Doc. Ing. Ľubica Midriaková Zaušková, PhD.

 špecialista na hodnotenie krajiny

 Odbor starostlivosti o sídla, regióny a krajinu

 SAŽP